**Veșnicie**

*Daniela Bălăuță*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lepădând ani în oglindă

Cu veșnicie îți îmbraci

Răni senine și osândă

Când îngerii devin săraci.

Atârnat de cuiul nopții

Lutul tău se zbate moale,

Între aripile sorții

Cerurile adorm goale.

Peste munți de nori albaștri

Încă îți aleargă slobod

Rana cu cercei de aștri

Între fulgi ascunsă-n tropot.

Glasul tău veșnic cuminte

Împletește flori de seară,

Cu lumină pe veșminte

Veșnicia-ți joacă-n geană.